Predsjednik Obama u New Orleansu: Vlada će nastaviti pomagati obnovu
Predsjednik Obama posjetio New Orleans povodom pete godišnjice uragana Katrina
Najveći civilni javni projekt u američkoj povijesti odvija se ovdje kako bi se ojačao sustav nasipa, rekao je američki predsjednik Američka savezna država Louisiana obilježila je petu godišnjicu uragana Katrina koji je poharao New Orleans usmrtivši više od 1,800 ljudi u regiji te pričinivši materijalnu štetu u iznosu od 125 milijardi dolara. Uragan Katrina obrušio se na Louisianu snažnim vjetrovima i katastrofalnim plimnim valom te je pokazao ograničenja američke vlade kad je u pitanju odgovor na veliku prirodnu katastrofu. Tjednima nakon oluje svijet je vidio potresne prizore ljudi koji su ostali bez hrane ili doma, a odgovor savezne vlade kritiziran je kao spor, kaotičan i neodgovarajući. Predsjednik Obama priznao je to u govoru koji je održao na Sveučilištu Xavier u New Orleansu. "To je bila prirodna nepogoda, ali i katastrofa za koju je odgovoran čovjek, sramotan slom u vladi zbog čega su nebrojeni muškarci, žene i djeca ostali napušteni i sami." Predsjednik je pohvalio one koji rade na obnovi grada te je obećao stalnu pomoć savezne vlade dok posao ne bude dovršen. "Zbog vas New Orelans se vraća. Prije pet godina mnogi su se pitali hoće li se ljudi ikada vratiti u ovaj grad. Danas, New Orleans je jedan od najbrže rastućih gradova u Americi s velikim brojem novih privatnih biznisa." Obilne kiše uragana Katrina i plimni val koji je došao s oceana bili su previše za desetljeća star sustav nasipa u New Orleansu. Predsjednik Obama je rekao da se radi na pitanju te kritične slabosti. "Najveći civilni javni projekt u američkoj povijesti odvija se ovdje kako bi se ojačao sustav nasipa. I kao što sam obećao kao predsjednički kandidat, dovršit ćemo taj sustav do sljedeće godine kako bi grad bio zaštićen od snažnih oluja. Ne smijemo igrati ruski rulet sa svakom sezonom uragana." Predsjednik Obama je istaknuo da su američke obale duž Meksičkog zaljeva pretrpjele još jednu tragediju – izlijevanje nafte iz bušotine British Petroleuma. Sada kad je bušotina zatvorena predsjednik je obećao neumorne vladine napore za obnovu prirodnih staništa u regiji.